Dómur Hæstaréttar Íslands í máli nr. 627 / 2015 Ágúst Jensson og Hrund Kristjánsdóttir gegn íslenska ríkinu Með dómi Hæstaréttar Íslands sem kveðinn var upp þann 26. maí 2016 var fallist á kröfur áfrýjenda um að fella úr gildi úrskurð ríkisskattstjóra í máli þeirra . Í málinu var deilt um hvort ríkisskattstjóra hafi verið heimilt að endurákvarða opinber gjöld áfrýjenda vegna ársins 2008 . Áfrýjendur áttu einkahlutafélag sem þau ákváðu að skipta upp í tvö félög . Áður en skiptin fóru fram seldu þau óstofnaða félagið og þá eign sem átti að tilheyra því félagi . Ríkisskattstjóri taldi að skipting félagsins væri til málamynda , gengið hefði verið á svig við gagngjaldsskilyrði 52. gr. tekjuskattslaga og að samningur áfrýjenda við kaupendur félagsins hefði verið verulega frábrugðinn því sem almennt gerist í slíkum viðskiptum . Í dómi Hæstaréttar kemur fram að í málinu reyni á skattaleg áhrif gagnvart hluthöfum sem ráðstafað hafa hlutum sínum í óstofnuðu félagi fyrir hlutinn í félaginu sem skipt er . Þá kemur fram að við skiptingu félagsins hafi hlutafé þess verið lækkað og það fært yfir í annað félag . Þó svo áfrýjendur hafi ráðstafað hlutum sínum í viðtökufélaginu áður en skiptingin fór formlega fram verði að líta á greiðsluna sem innt var af hendi vegna lækkunar hlutafjár við skiptinguna sem arð sbr. 2. málsl. 4. mgr. 11. gr. laga nr. 90 / 2003 , enda hafi hún farið fram lögum samkvæmt . Áfrýjendur hafi hagað skattskilum sínum í samræmi við þetta og því hafi ekki verið efni til að endurákvarða skattstofna þeirra á gjaldárinu 2008 . Krafa áfrýjenda um að fella úr gildi úrskurð ríkisskattstjóra var því tekin til greina sem og endurgreiðslukrafa þeirra .